VENDIM
Nr. 30, datë 21.2.2020

MBI KËRKESËN E SHOQËRISË “KASTRATI ENERGY” SHPK, PËR DHËNIEN E AUTORIZIMIT NGA ANA E ERE-s PËR SHITJEN E 80% TË KUOTAVE TË KAPITALIT

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të pikës 5.2 të “Licencës së veprimtarisë së tregtimit të energjisë elektrike”; të pikës 9.2, të “Licencës së veprimtarisë së furnizimit të energjisë elektrike”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, bordi i Entit Rregullator të Energjisë (ERE), në mbledhjen e tij të datës 21.2.2020, mbasi shqyrtoi aplikimin e paraqitur nga shoqëria “Kastrati Energy” sh.p.k., si dhe relacionin nr. 28/6 prot., datë 6.2.2020, të Drejtorisë së Licencimit, Autorizimeve dhe Mbikëqyrjes, “Mbi kërkesën e shoqërisë “Kastrati Energy” sh.p.k., për dhënien e autorizimit nga ana e ERE-s për shitjen e 80% të kuotave të kapitalit të shoqërisë “Kastrati Energy” sh.p.k.,
konstatoi se: 
- Shoqëria “Kastrati Energy” sh.p.k., regjistruar në QKB, me NUIS L91325503D, është mbajtëse e licencës nr. 438, seria T19, dhënë me vendimin e bordit të ERE-s nr. 38, datë 7.3.2019, në veprimtarinë e tregtimit të energjisë elektrike për një afat 5-vjeçar, si dhe e licencës nr. 439, seria F19, dhënë me vendimin e bordit të ERE-s nr. 39, datë 7.3.2019, në veprimtarinë e furnizimit të energjisë elektrike për një afat 5-vjeçar. 
- Në zbatim të pikës 3.6.4 të licencës për Veprimtarinë e Tregtimit të Energjisë Elektrike dhe të pikës 4.4 të licencës për Veprimtarinë e Furnizimit të Energjisë Elektrike, i licencuari ka njoftuar ERE-n brenda 10 ditëve, për ndryshimet si më poshtë: 
- Është ndryshuar administratori i shoqërisë. 
- Është ndryshuar emri i shoqërisë nga “Kastrati Energy” sh.p.k., në “EZ-5 Energy” sh.p.k.
- Gjithashtu, me anë të kësaj shkrese, shoqëria “Kastrati Energy” sh.p.k. ka paraqitur kërkesën për marrjen e autorizimit nga ana e ERE-s për shitjen e 80% të kuotave të kapitalit të shoqërisë, e përbërë nga 1 kuotë, që zotërohen nga ortaku “Kastrati Construction” sh.p.k. 
- Në mbështetje të kërkesës për autorizimin nga ana e ERE-s, shoqëria ka depozituar:
- Vendimin e Asamblesë së Ortakëve të Shoqërisë, datë 21.1.2020, i cili parashikon hyrjen në fuqi pas miratimit nga ERE.
- Kontratë shitjeje kuotash dhe kapitalesh, nr. 230 rep., nr. 124 kol., datë 21.1.2020.
- Ekstraktin historik të regjistrit tregtar për të dhënat e shoqërisë.
- Vërtetimin nr. T01765847, datë 28.1.2020, të Drejtorisë Rajonale të Tatimeve Durrës, për kontributet e sigurimeve shoqërore dhe shëndetësore.
- Vërtetimin e Gjykatës së Rrethit Gjyqësor Durrës dhe vërtetimin e Prokurorisë pranë Gjykatës së Rrethit Gjyqësor Durrës se Administratori i shoqërisë nuk ndodhet në proces penal.
- Kërkesa e shoqërisë “Kastrati Energy” sh.p.k. është mbështetur në legjislacionin në fuqi dhe nga shqyrtimi i saj, si dhe në dokumentacionin e depozituar nga shoqëria në ERE, rezulton se ka përmbushur të gjitha detyrimet ligjore si i licencuar në aktivitetet e tregtimit dhe furnizimit. 
Për gjithë sa më sipër cituar, bordi i ERE-s 

VENDOSI:


1. Autorizimin e shoqërisë “Kastrati Energy” sh.p.k. për shitjen e 80% të kuotave të kapitalit të shoqërisë të zotëruara nga shoqëria “Kastrati Construction” sh.p.k., sipas kërkesës. 
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
3. Ky vendim hyn në fuqi menjëherë.
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

